b'\n_START_ARTICLE_\nDet norske Pengelotteri\n_START_PARAGRAPH_\nDet norske Pengelotteri (Pengelotteriet) var et statlig organisert pengespill som eksisterte fra 1912 til 1998. Spillet var organisert under Finans- og tolldirektoratet. Frem til 1912 var pengespill forbudt i Norge for \xc3\xa5 hindre borgerne i \xc2\xablykkespillenes fordervelighet\xc2\xbb. Pengelotteriet ble opprettet som et unntak i 1912 og lotteriets inntekter ble brukt til blant annet bekjempelse av tuberkulose._NEWLINE_I dette lotteriet kunne man kj\xc3\xb8pe hel- eller halvlodd som hadde bestemte nummer. Halvloddene kostet bare halvparten av helloddene, men ga da ogs\xc3\xa5 bare halv gevinst hvis dette loddnummeret var det utrukne. Den tiende i hver m\xc3\xa5ned var det trekning, og vinnernummeret ble presentert i egen trekningsliste, s\xc3\xa5vel som i enkelte aviser. Hovedpremien gikk til loddet med vinnernummeret, mens de mindre gevinstene gikk til de med rette tall sist i loddnummeret. Trekningen foregikk hos Notarius publicus i Oslo._NEWLINE_Pengelotteriet var et monopol frem til de fikk legal konkurranse fra Norsk Tipping i 1948. Pengelotteriet \xc3\xb8kte selv i en duopol-situasjon allikevel i popularitet, og hadde sin topp i 1985, da omsetningen kom opp i 676 millioner NOK. Etter dette sviktet salget, mye p\xc3\xa5 grunn av konkurranse fra nye spill som Lotto (1986) og M\xc3\xa5ltips (1989). I 1994 stoppet lotteriet da omsetningen var nede i 30 millioner NOK. Pengelotteriet gjenoppstod i 1997, men denne relanseringen ble ingen suksess og allerede i mars 1998 ble det nedlagt, for godt.'